# Τι θα ακολουθήσει τώρα;

## Τα πρώτα βήματα στην ιατροδικαστική διαδικασία

Αυτό το φυλλάδιο εξηγεί τα πράγματα που πρέπει να γνωρίζετε αμέσως μετά τη δήλωση του θανάτου ενός αγαπημένου προσώπου στον ιατροδικαστή, συμπεριλαμβανομένης της διαθέσιμης βοήθειας και τι θα κάνει ο ιατροδικαστής στα αρχικά στάδια της ιατροδικαστικής διαδικασίας.

## Βοήθεια σε μια δύσκολη περίοδο

Το προσωπικό της Ιατροδικαστικής Υπηρεσίας Βικτώριας (Ιατροδικαστική Υπηρεσία) [Coroners Court of Victoria] και του Γραφείου Ιατροδικαστικών Εισαγωγών και Πληροφοριών [Coronial Admissions and Inquiries - CA&E] μπορεί να σας δώσει πληροφορίες και παραπομπές για υπηρεσίες που μπορεί να βοηθήσουν στο πένθος και την απώλειά σας. Η πίσω σελίδα αυτού του φυλλαδίου περιέχει μια λίστα με χρήσιμες επαφές για διάφορες υπηρεσίες στήριξης που μπορεί να σας είναι χρήσιμες κατά τη διάρκεια αυτής της δύσκολης περιόδου.

## Ρόλος του ιατροδικαστή

Ο ιατροδικαστής πρέπει να διαπιστώσει, αν είναι εφικτό:

1. την ταυτότητα του ατόμου που πέθανε
2. την αιτία του θανάτου
3. σε ορισμένες περιπτώσεις, τις συνθήκες του θανάτου.

Οι ιατροδικαστές δεν ερευνούν όλους τους θανάτους, μόνο τους θανάτους που είναι «δηλωτέοι».

Στους δηλωτέους θανάτους περιλαμβάνονται:

* αυτοί που είναι ξαφνικοί, μη φυσιολογικοί ή βίαιοι ή προκαλούνται από ατύχημα ή τραυματισμό
* αυτοί που συμβαίνουν απροσδόκητα κατά τη διάρκεια ή μετά από μια ιατρική επέμβαση
* αυτοί που συμβαίνουν όταν το άτομο που πέθανε βρισκόταν υπό κράτηση ή φροντίδα
* όταν ένας γιατρός δεν είναι σε θέση να υπογράψει το πιστοποιητικό θανάτου
* όταν η ταυτότητα του ατόμου δεν είναι γνωστή.

## Πρώτες επαφές

Η αστυνομία παρίσταται στον τόπο όλων των θανάτων που δηλώνονται στον ιατροδικαστή, εκτός από ορισμένους θανάτους που συνέβησαν σε νοσοκομείο. Αυτό γίνεται επειδή η αστυνομία πρέπει να συμπληρώσει μια Δήλωση Θανάτου για τον ιατροδικαστή. Η παρουσία της αστυνομίας στον τόπο του θανάτου δεν σημαίνει απαραίτητα ότι πιστεύει ότι κάποιος εμπλέκεται στο θάνατο. Μπορεί επίσης να μιλήσει με την οικογένεια λίγο αργότερα για να συλλέξει περισσότερες πληροφορίες. Αποτελεί μέρος της κανονικής ιατροδικαστικής διαδικασίας για όλους τους θανάτους που δηλώνονται στον ιατροδικαστή.

Το προσωπικό του γραφείου CA&E θα επικοινωνήσει μαζί σας σχετικά με τα πρώτα βήματα της ιατροδικαστικής διαδικασίας.

Το CA&E είναι μια 24ωρη πανπολιτειακή υπηρεσία που παρέχεται από το Ινστιτούτο Ιατροδικαστικής Ιατρικής Βικτώριας.

Ο ρόλος του γραφείου CA&E είναι:

* να λαμβάνει τις δηλώσεις θανάτου
* να παραλάβει το σώμα ενός ατόμου και να το θέσει υπό την φροντίδα του CA&E
* να συντονίσει την ταυτοποίηση του ατόμου που πέθανε
* να συντονίσει την ιατρική διερεύνηση ενός θανάτου για τον ιατροδικαστή
* να παραδώσει το σώμα του ατόμου για κηδεία.

## Φροντίδα θανόντων

Στις περισσότερες περιπτώσεις, αν το αγαπημένο σας πρόσωπο πέθανε στη Μελβούρνη, το σώμα θα τεθεί υπό τη φροντίδα του CA&E στο Κέντρο Ιατροδικαστικών Υπηρεσιών - Coronial Services Centre, 65 Kavanagh Street, Southbank. Αν το αγαπημένο σας πρόσωπο πέθανε σε περιφερειακή περιοχή της Βικτώριας, το προσωπικό του CA&E θα έρθει σε επαφή μαζί σας και θα σας ενημερώσει για τον τόπο που βρίσκεται το σώμα.

Το προσωπικό του γραφείου CA&E θα σας βοηθήσει αν θέλετε να δείτε ή να παραμείνετε για λίγο χρόνο με το αγαπημένο σας πρόσωπο και θα σας μιλήσει για το ποιος θα είναι ο υπεύθυνος πλησιέστερος συγγενής. Οποιαδήποτε επικοινωνία σχετικά με την ιατροδικαστική έρευνα θα γίνεται μέσω αυτού του ατόμου ή του εκπροσώπου που έχει επιλέξει.

## Υπεύθυνος πλησιέστερος συγγενής

Υπεύθυνος πλησιέστερος συγγενής συνήθως είναι ο/η σύζυγος ή οικιακός σύντροφος του ατόμου. Αν το άτομο δεν έχει σύντροφο ή δεν είναι διαθέσιμος/η, τότε ο υπεύθυνος πλησιέστερος συγγενής θα είναι (σύμφωνα με την παρακάτω σειρά):

* ένας ενήλικας γιος ή κόρη (18 ετών και άνω)
* ένας γονέας
* ένας ενήλικας αδελφός ή αδελφή (18 ετών και άνω)
* ένα άτομο που αναγράφεται στη διαθήκη ως εκτελεστής
* ένα άτομο που, λίγο πριν τον θάνατο, ήταν προσωπικός εκπρόσωπος του ατόμου που πέθανε
* ένα άτομο που ο ιατροδικαστής αποφασίζει να είναι ο υπεύθυνος πλησιέστερος συγγενής λόγω της στενής σχέσης του με το άτομο που πέθανε λίγο πριν τον θάνατό του.

## Ταυτοποίηση

Ο ιατροδικαστής πρέπει να επιβεβαιώσει την ταυτότητα του ατόμου που πέθανε. Αυτό μπορεί να περιλαμβάνει οπτικές ή ιατρικές και επιστημονικές μεθόδους ταυτοποίησης.

Αν απαιτείται οπτική ταυτοποίηση, μπορεί να σας ζητηθεί να έρθετε στο Κέντρο Ιατροδικαστικών Υπηρεσιών (Coronial Services Centre) για να αναγνωρίσετε το αγαπημένο σας πρόσωπο. Για να αναγνωρίσετε το αγαπημένο σας πρόσωπο, πρέπει να είστε μέλος της οικογένειας ή κάποιος που γνώριζε καλά το άτομο κατά το χρόνο του θανάτου του. Το προσωπικό του CA&E θα κανονίσει ένα ραντεβού για να δείτε το νεκρό κατά τις εργάσιμες ώρες.

Στις ιατρικές ή επιστημονικές μεθόδους ταυτοποίησης περιλαμβάνονται η χρήση οδοντιατρικών αρχείων, δακτυλικών αποτυπωμάτων ή συγκρίσεις DNA. Ο ιατροδικαστής θα αποφασίσει την καταλληλότερη μέθοδο ταυτοποίησης και το προσωπικό CA&E θα σας ενημερώσει για τη διαδικασία που θα χρησιμοποιηθεί.

## Ιατρικές εξετάσεις

Διενεργούνται ιατρικές εξετάσεις για να βοηθήσουν τον ιατροδικαστή να προσδιορίσει την αιτία του θανάτου ενός ατόμου. Ακόμα κι αν φαίνεται προφανές, είναι πολύ σημαντικό για τον ιατροδικαστή να μπορέσει να βρει τι ακριβώς συνέβη.

**Προκαταρκτική εξέταση**

Όταν το αγαπημένο σας πρόσωπο τεθεί υπό την φροντίδα του CA&E, ένας ιατροδικαστής θα εξετάσει το σώμα. Αυτή η προκαταρκτική εξέταση είναι ελάχιστα επεμβατική. Το προσωπικό του CA&E συνεργάζεται στενά με τον ιατροδικαστή και μπορεί να απαντήσει σε οποιεσδήποτε ερωτήσεις έχετε. Το προσωπικό του CA&E μπορεί να σας ζητήσει βοήθεια για να πάρει ιατρικά αρχεία ή άλλες πληροφορίες του αγαπημένου σας προσώπου. Μπορεί επίσης να χρειαστεί να σας μιλήσει για τις συνθήκες του θανάτου. Η αστυνομία μπορεί επίσης να επικοινωνήσει μαζί σας για να συζητήσει τον θάνατο. Αυτό βοηθάει τον ιατροδικαστή να συγκεντρώσει όσο το δυνατόν περισσότερα στοιχεία που αφορούν τον θάνατο.

**Νεκροψία**

Σε ορισμένες περιπτώσεις, ο ιατροδικαστής θα χρειαστεί να προβεί σε νεκροψία. Πρόκειται για μια ιατρική διαδικασία που στοχεύει στον προσδιορισμό της ιατρικής αιτίας του θανάτου. Αν ο ιατροδικαστής πιστεύει ότι χρειάζεται νεκροψία, το προσωπικό του CA&E θα επικοινωνήσει πρώτα με τον υπεύθυνο πλησιέστερο συγγενή για να εξηγήσει τη διαδικασία και να απαντήσει σε τυχόν ερωτήσεις. Αν έχετε αντιρρήσεις στη διενέργεια νεκροψίας – για παράδειγμα, για θρησκευτικούς ή πολιτιστικούς λόγους – ενημερώστε το προσωπικό του CA&E ώστε να ενημερώσει τον ιατροδικαστή. Ο ιατροδικαστής θα λάβει υπόψη του τις ανησυχίες σας και το προσωπικό του CA&E θα επικοινωνήσει ξανά μαζί σας για να σας ενημερώσει για την απόφαση του ιατροδικαστή.

## Προσωπικά αντικείμενα

Η αστυνομία γενικά παίρνει τα προσωπικά αντικείμενα, όπως κοσμήματα, ρούχα και άλλα τιμαλφή που βρεθούν στον τόπο του θανάτου και μετά τα δίνει στο γραφείο τελετών. Περιστασιακά, η αστυνομία μπορεί να κρατήσει ορισμένα αντικείμενα για ιατροδικαστική εξέταση. Σε αντίθετη περίπτωση, όλα τα προσωπικά αντικείμενα δίνονται στο γραφείο τελετών για να επιστραφούν στην οικογένεια. Αν έχετε ερωτήσεις σχετικά με τα προσωπικά αντικείμενα, ενημερώστε το προσωπικό του CA&E.

## Προγραμματισμός της κηδείας

Μπορείτε να επικοινωνήσετε με το γραφείο τελετών ανά πάσα στιγμή. Το γραφείο τελετών θα σας βοηθήσει να προγραμματίσετε την κηδεία και θα επικοινωνήσει μαζί σας και με το προσωπικό του CA&E. Αν χρειαστεί, το γραφείο τελετών μπορεί να κανονίσει τη μεταφορά της σωρού του αγαπημένου σας προσώπου στην περιφερειακή Βικτώρια.

## Έκδοση πιστοποιητικού θανάτου

Τα πιστοποιητικά θανάτου εκδίδονται από το Ληξιαρχείο Γεννήσεων, Θανάτων και Γάμων Βικτώριας (Registry of Births, Deaths and Marriages Victoria - BDM). Ισχύει μια χρέωση για το πιστοποιητικό θανάτου που μπορεί να συμπεριληφθεί ως μέρος των εξόδων κηδείας. Στις περισσότερες περιπτώσεις δεν θα χρειαστεί να υποβάλετε απευθείας αίτηση για έκδοση πιστοποιητικού θανάτου – το γραφείο τελετών θα το κάνει συνήθως για λογαριασμό σας. Το BDM θα εκδώσει το πιστοποιητικό θανάτου στο άτομο που το γραφείο τελετών ανέφερε ως ο δηλών. Αν δεν κάνατε εσείς τις ρυθμίσεις κηδείας, μπορεί να δικαιούστε να υποβάλετε αίτηση απευθείας στο BDM για αντίγραφο του πιστοποιητικού θανάτου. Το BDM εκδίδει διαφορετικά είδη πιστοποιητικών ανάλογα τις ανάγκες σας κι αν ο ιατροδικαστής έχει καθορίσει την αιτία θανάτου.

**Πιστοποιητικό θανάτου – χωρίς αιτία θανάτου**

Αυτό το νομικό πιστοποιητικό δεν περιλαμβάνει ευαίσθητα στοιχεία για το αγαπημένο σας πρόσωπο, όπως αιτία θανάτου, πληροφορίες ταφής ή ημερομηνία εγγραφής. Αυτό το πιστοποιητικό μπορεί να εκδοθεί αν ο ιατροδικαστής δεν έχει ακόμη προσδιορίσει την αιτία θανάτου και μπορεί να χρησιμοποιηθεί με οργανισμούς που δεν απαιτούν από εσάς να χορηγήσετε την αιτία θανάτου του αγαπημένου σας προσώπου. Είναι πάντα καλύτερα να μιλήσετε με τον οργανισμό με τον οποίο συναλλάσσεστε για να δείτε αν θα δεχτεί το πιστοποιητικό θανάτου.

**Πιστοποιητικό θανάτου – με αιτία θανάτου**

Αυτό το νομικό πιστοποιητικό περιλαμβάνει όλα τα στοιχεία που αφορούν το αγαπημένο σας πρόσωπο, συμπεριλαμβανομένων ευαίσθητων στοιχείων όπως αιτία θανάτου, πληροφορίες ταφής και ημερομηνία εγγραφής. Αυτό το πιστοποιητικό μπορεί να χορηγηθεί σε κάθε οργανισμό που σας ζητάει να αποδείξετε ότι συνέβη ο θάνατος του αγαπημένου σας προσώπου. **Σημείωση:** ο ιατροδικαστής πρέπει να έχει προσδιορίσει την αιτία θανάτου για να μπορέσει το Ληξιαρχείο BDM να εκδώσει αυτό το πιστοποιητικό.

**Προσωρινό πιστοποιητικό θανάτου**

Το προσωρινό πιστοποιητικό θανάτου χρησιμοποιείται αν χρειάζεται να επαναπατρίσετε τη σωρό του αγαπημένου σας προσώπου στη χώρα του. Αυτό μπορεί να εκδοθεί αν ο ιατροδικαστής δεν έχει ακόμη προσδιορίσει την αιτία θανάτου.

## Χρήσιμες επαφές

Αν έχετε οποιεσδήποτε ερωτήσεις σχετικά με τα αρχικά στάδια της ιατροδικαστικής έρευνας, μπορείτε να επικοινωνήσετε με το CA&E στο 1300 309 519 (όλο το 24ωρο) ή να επισκεφθείτε την ιστοσελίδα της Ιατροδικαστικής Υπηρεσίας στο [www.coronerscourt.vic.gov.au](http://www.coronerscourt.vic.gov.au).

Παρακάτω αναφέρονται πρόσθετες υπηρεσίες στήριξης που ενδέχεται να σας βοηθήσουν κατά τη διάρκεια αυτής της δύσκολης περιόδου. Οι αριθμοί λειτουργούν κατά τις εργάσιμες ώρες, εκτός αν αναφέρεται διαφορετικά.

 • Court Network (Court Process Support) 1800 681 614

• Donor Tissue Bank of Victoria (03) 9684 4444

• Federation of Community Legal Centres Victoria (03) 9652 1500

• Grief Australia (03) 9265 2100

• GriefLine 1300 845 745 (8πμ έως 8μμ: Δευ-Παρ)

• Hope Bereavement Care (Περιοχή Geelong) (03) 4215 3358

• Interpreter Service 13 14 50

• Lifeline 13 11 14 (όλο το 24ωρο)

• Mercy Grief Services (Μόνο Δυτική Μητροπολιτική Περιοχή) (03) 9313 5700

• National Relay Service TTY 13 36 77 (για άτομα με δυσκολίες ακοής) 1300 555 727 (μιλήστε και ακούστε)

• Registry of Births, Deaths and Marriages Victoria 1300 369 367

• Road Trauma Support Services 1300 367 797

• Red Nose (πρώην SIDS and Kids) 1300 308 307 (όλο το 24ωρο)

• State Trustees (03) 9667 6444, 1300 138 672 (επαρχιακές περιοχές)

• SuicideLine Victoria 1300 651 251 (όλο το 24ωρο)

• Support After Suicide 1800 943 415

• StandBy - Support After Suicide 1300 727 247

• The Compassionate Friends Victoria (03) 9888 4944, 1300 064 068 (όλο το 24ωρο)

• Victims of Crime Helpline 1800 819 817

• Victoria Legal Aid 1300 792 387

• Victorian Aboriginal Legal Services 1800 064 865